Pääministeri Juha Sipilän (kesk) esiintyminen teknologia- ja kasvuyritystapahtumassa Slushissa keskiviikkoaamuna sai lisää kiinnostavuutta. Suomen Kuvalehti oli aamulla uutisoinut, että Sipilä vaiensi Yleisradion uutisoinnin liittyen Sipilän jääviyteen Terrafame-päätöksenteossa.

Sipilä käveli seurueensa kanssa Helsingin Messukeskuksessa järjestettävän Slushin katsomoon. Kun toimittajat yrittivät esittää pääministerille kysymyksiä, turvamiehet estivät pääsyn pääministerin puheille.

Lännen Median toimittaja ehti kysyä Sipilältä, onko pääministeri vaikuttanut Ylen journalistiseen sisältöön.

Sipilä sanoi, että ”Eihän tässä nyt voi”. Turvamies otti toimittajan repusta kiinni ja veti toimittajan pois. Toinen turvamies sanoi, että ” tästä on sovittu” eikä päästänyt toimittajaa pääministerin lähelle. Lännen Median toimittaja ei saanut vastausta, mistä on sovittu ja kenen kanssa.

Muidenkin tiedotusvälineiden toimittajia estettiin pääsemästä pääministerin puheille.